b'\n_START_ARTICLE_\nRodbina Orange-Nassau\n_START_PARAGRAPH_\nRodbina Orange-Nassau je vladajo\xc4\x8da kraljeva rodbina na Nizozemskem, ki izhaja iz podveje Nassau-Dillenburg otonske veje rodbine Nassau._NEWLINE_Leta 1544 je prvi sin grofa Viljema Nassavsko-Dillenbur\xc5\xa1kega-Bogatega (*1487, \xe2\x80\xa01559), enajstletni Viljem, od svojega bratranca Ren\xc3\xa9ja (*1519, \xe2\x80\xa01544), sina Henrika III. Nassavskega (*1483, \xe2\x80\xa01538) in njegove \xc5\xbeene iz drugega zakona Claudie de Chalon (\xe2\x80\xa01521), podedoval francosko kne\xc5\xbeevino Orange in vsa njuna posestva na Nizozemskem in v Luksemburgu. Viljem se je leta 1545 odpovedal o\xc4\x8detovi dedi\xc5\xa1\xc4\x8dini in se iz Dillenburga preselil v Bredo in Bruselj, kjer ga je cesar Karel V. nameraval vzgojiti za kraljevega namestnika na Nizozemskem. Kot Viljem I., knez Oranski, je tako za\xc4\x8detnik rodbine Orange-Nassau, nove podveje rodbine Nassau._NEWLINE_Viljem I. Oranski je leta 1567 stopil na \xc4\x8delo upora Nizozemcev proti nadvladi \xc5\xa0panije in vsa svoja prizadevanje in bogastvo posvetil ustanavljanju Republike Nizozemske. Kot stadhouderji (dr\xc5\xbeavni namestniki v provincah Republike) so njegovo delo nadaljevali sinova Mavricij in Friderik Henrik, vnuk Viljem II. in pravnuk Viljem III., ki je postal tudi angle\xc5\xa1ki kralj._NEWLINE_Vzporedni veji Nassau-Dillenburg in Orange-Nassau sta se spet dotaknili s poroko Albertine Agnes (*1634, \xe2\x80\xa01696), h\xc4\x8derke Friderika Henrika Oranskega, z Viljemom Friderikom iz rodbine Nassau-Diez (*1613, \xe2\x80\xa01664). Ko je leta 1702 Viljem III. umrl brez potomcev, ga je nasledil Ivan Viljem Friso (*1687, \xe2\x80\xa01711), vnuk Albertine Agnes, ki je podedoval tudi posestva rodbine Orange-Nassau z izjemo kne\xc5\xbeevine Orange, ki je bila vrnjena Franciji. Rodbina je \xc5\xa1e naprej lahko uporabljala naslov knezov oranskih._NEWLINE_Vijem IV. (*1711, \xe2\x80\xa01751), sin Ivana Viljema Frisa, je leta 1743 zdru\xc5\xbeil vsa nizozemska in nem\xc5\xa1ka ozemlja nekdanje dedne posesti otonske veje rodbine Nassau. Leta 1747 je postal dedni stadhouder vseh provinc Republike Nizozemske. Njegov vnuk je postal z dunajskim kongresom leta 1815 nizozemski kralj Viljem I. Ko je vnuk slednjega, Viljem III., ostal brez mo\xc5\xa1kega naslednika, ga je leta 1890 nasledila h\xc4\x8di, kraljica Vilhelmina, njo pa kraljici Juliana in Beatrix.'